《题元子故宅》
宋代·文有年

漫郎百事皆漫尔，独有溪山认作吾。
念无一物镇泉石，生怕偃蹇羞吾徒。
灵武中兴功掩德，天地大义须人扶。
宁将善颂寓谲谏，百世闻之立懦夫。
太师劲气形於笔，二美能兼自古无。
后来衮衮下注脚，识者涪翁次石湖。
松煤狼藉楮山赭，空谷雷响工传摹。
徘徊熟玩长太息，世道日与湘流俱。

作者简介：文有年（一二○八～？），字子传，眉州彭山（今属四川）人。理宗宝祐四年（一二五六）进士，时年四十九。景定三年（一二六二）通判永州。事见《宋宝祐四年登科录》。今录诗二首。